సుఖ్జిందర్ సింగ్ రంధావా

సుఖ్జిందర్ సింగ్ రంధావా (జననం 1 ఫిబ్రవరి 1959) భారతదేశానికి చెందిన రాజకీయ నాయకుడు. ఆయన మూడుసార్లు ఎమ్మెల్యేగా ఎన్నికై పంజాబ్ రాష్ట్ర ఉప ముఖ్యమంత్రిగా పని చేసి, 2024లో జరిగిన లోక్‌సభ ఎన్నికలలో గురుదాస్‌పూర్ నియోజకవర్గం నుండి తొలిసారి లోక్‌సభ సభ్యుడిగా ఎన్నికయ్యాడు.
జననం, విద్యాభాస్యం 
సుఖ్‌జిందర్ సింగ్ రంధావా 1959 ఏప్రిల్ 25న గురుదాస్‌పూర్ జిల్లాలోని ధరోవాలి కుగ్రామంలో డేరా బాబా నానక్ తహసీల్‌లో సంతోఖ్ సింగ్ రంధావా,  మంజిత్ కౌర్ దంపతులకు జన్మించాడు. ఆయన 1975లో చండీగఢ్‌లోని ప్రభుత్వ పాఠశాల నుండి పట్టభద్రుడయ్యాడు.
రాజకీయ జీవితం
సుఖ్‌జిందర్ సింగ్ తన తండ్రి రెండుసార్లు పంజాబ్ కాంగ్రెస్ అధ్యక్షుడిగా పని చేసిన సంతోక్ సింగ్ రంధావా అడుగుజాడల్లో రాజకీయాలలోకి వచ్చి 2002లో జరిగిన శాసనసభ ఎన్నికలలో ఫతేఘర్ చురియన్ నుండి పంజాబ్ శాసనసభకు పోటీ చేసి అకాలీదళ్ అభ్యర్థి నిర్మల్ సింగ్ కహ్లాన్‌ను ఓడించి తొలిసారి ఎమ్మెల్యేగా ఎన్నికయ్యాడు. ఆయన 2007లో అకాలీదళ్ అభ్యర్థి నిర్మల్ సింగ్ కహ్లాన్‌ చేతిలో ఓడిపోయి తిరిగి 2012లో డేరా బాబా నానక్ శాసనసభ నియోజకవర్గం నుండి రెండోసారి ఎమ్మెల్యేగా ఎన్నికయ్యాడు. 

సుఖ్‌జిందర్ సింగ్ 2017లో జరిగిన ఎన్నికలలో డేరా బాబా నానక్ శాసనసభ నియోజకవర్గం నుండి మూడోసారి ఎమ్మెల్యేగా ఎన్నికై అమరీందర్ సింగ్ రెండవ మంత్రివర్గంలో 2018 ఏప్రిల్ 25 నుండి 2021 సెప్టెంబర్ 19 వరకు జైళ్లు & సహకార శాఖ మంత్రిగా & 2021 సెప్టెంబర్ 20 నుండి 2022 మార్చి 10 వరకు పంజాబ్ ఉప ముఖ్యమంత్రిగా పని చేశాడు. ఆయన 2022 శాసనసభ ఎన్నికలలో నాల్గొవసారి ఎమ్మెల్యేగా ఎన్నికై డిసెంబర్ 2022లో రాజస్థాన్ ఏఐసీసీ ఇన్‌చార్జ్‌గా నియమితుడయ్యాడు. 

సుఖ్‌జిందర్ సింగ్ 2024లో జరిగిన లోక్‌సభ ఎన్నికలలో గురుదాస్‌పూర్ నియోజకవర్గం నుండి ఐఎన్‌సీ అభ్యర్థిగా పోటీ చేసి తన సమీప ప్రత్యర్థి బీజేపీ అభ్యర్థి దినేష్ సింగ్‌పై 82,861 ఓట్ల మెజారిటీతో గెలిచి తొలిసారి లోక్‌సభ సభ్యుడిగా ఎన్నికయ్యాడు.

మూలాలు

వర్గం:1959 జననాలు
వర్గం:18వ లోక్‌సభ సభ్యులు
వర్గం:పంజాబ్ నుండి ఎన్నికైన లోక్‌సభ సభ్యులు
వర్గం:పంజాబ్ రాజకీయ నాయకులు
వర్గం:పంజాబ్ వ్యక్తులు
వర్గం:భారత జాతీయ కాంగ్రెస్ నాయకులు